Ruža Jozić, školska knjižničarka - Gimnazija Sesvete

**UKLJUČENOST KNJIŽNIČARA U ŠKOLSKI KURIKULUM, KROZ PLANIRANJE, PROVEDBU I PREDSTAVLJANJE SVOGA RADA**

Ova tema obuhvaća tri sastavnice:

1. Kvalitetno planiranje školskog knjižničara
2. Provedbu planiranih aktivnosti
3. Predstavljanje rada školskog knjižničara i oblici vrednovanja
4. **Kvalitetno planiranje školskog knjižničara**

Pod kurikulumom se podrazumijeva propisivanje ciljeva učenja i poučavanja, nastavnih sadržaja i tema, metoda rada, medija i postupaka vrjednovanja. Takvi bi kurikulumi trebali odražavati složene uzročne i djelatne veze između školskog učenja i poučavanja te objasniti s kojim je ciljem potrebno učiti i poučavati. Izraz kurikulum sadržajno obuhvaća konkretizirane i operacionalizirane ciljeve i sadržaje učenja, poučavanja, neke nastavne aktivnosti, nastavne metode (medije i načine), nastavne situacije, nastavne strategije te evaluaciju procesa i ostvarenih ciljeva. Kurikul u sebi objedinjuje ciljeve, sadržaje, način realizacije i proces oblikovanja (metode, situacije, strategije), vrijeme provedbe, način vrjednovanja i postignute rezultate.

Ciljevi kurikula obuhvaćaju potrebe učenika: što znaju, razumiju i mogu učiniti prije nego se pred njih postave novi zahtjevi i ono što će učenici moći izvoditi nakon nekog dijela nastavnog procesa ili neke nastavne aktivnosti.

Očekivanja učenja (ishodi učenja), primjenom raznih metoda i modela učenja (u malim skupinama, na bazi drugih izvora – digitalnih i sl.). Zadaće su ostvarivi koraci i rezultati do kojih mogu doći.

Razlikuju se pojmovi OKVIRNI I IZVEDBENI NASTAVNI PROGRAM.

**Okvirni program** izrađuju i propisuju državna prosvjetna tijela.

**IZVEDBENI program** izrađuju na temelju okvirnog programa učitelji, nastavnici i školski stručnjaci, odnosno stručni suradnici.

Razlikuje se i **nastavni plan** (popis nastavnih predmeta s tjednim brojem sati) i **nastavni program** (koji obuhvaća opseg posla, dubinu i redoslijed osnovnih nastavnih sadržaja), koji se izrađuje za svaki nastavni predmet.

**Kvalitetno planiranje i programiranje** svih segmenata rada školske knjižnice obuhvaća izradu:

1. **Okvirnog programa rada**, s ukupnim bojem sati za svaku aktivnost na godišnjoj razini, kao i ukupno planirane sate za sve vrste poslova u svakoj školskoj godini.

Okvirni program rada može se prikazati **u tabeli,** iz koje je vidljiv točan broj planiranih sati za svaku vrstu poslova školskoga knjižničara tjedno, mjesečno i na godišnjoj razini.

1. **IZVEDBENI program** rada školskog knjižničara izrađuje se za svaku školsku godinu a sadrži raspored sadržaja i aktivnosti po mjesecima i tjednima, s brojem predviđenih sati mjesečno i godišnje.
2. **Kurikul kulturne i javne djelatnosti** školske knjižnice (neke planirane aktivnosti provest ćemo šire, na razini škole i imaju značaj za sve učenike) obuhvaća: sadržaje, sudionike, suradnju i uključenost učenika u pojedine aktivnosti, u kojima učenici pokazuju svoje raznolike sposobnosti, znanja, kreativnost i kompetencije: informacijsku pismenost, digitalnu pismenost, fotografsko umijeće, likovne talente i sl.).
3. Kroz kulturnu i javnu djelatnost školske knjižnice ostvarujemo i neke segmente **Građanskog odgoja i obrazovanja.**
4. P**rogram kulturnih aktivnosti** školske knjižnice, koje su manjega opsega, a ipak su zahtjevne i ostvaruju se u sudjelovanju učenika i nastavnika, a provode se u školi ili u lokalnoj zajednici.
5. **Program odgojno-obrazovnog rada** s učenicima - knjižnično-informacijski i medijski odgoj i obrazovanje, prema programu rada za svaki razred.

**U našim programima važno je istaknuti:**

* **Nastavne sadržaje**; (nastavne teme, nastavno gradivo): činjenice, pojmovi, zakoni i teorije pojedinih specijalnih znanosti, ali i specifični i opći postupci, načini rada, tehnike duhovne i praktične djelatnosti, etičke vrijednosti i norme.
* Ponekad je vrlo teško odrediti sadržaje koji su dostatni, suvremeni, temeljni da bi današnji mladi naraštaj postao prilagodljiv, svestrano obrazovan, spreman za rješavanje nadolazećih problema i zadataka.
* Važno je ne samo stjecanje znanja, uvjerenja, kognitivnih sposobnosti, već i osposobljavanje svakog učenika za propitivanje svih informacija kojima je izložen u školi, masovnim medijima, virtualnom svijetu i sl.
* Pored znanstvenih sadržaja i tehnoloških sadržaja koji se odnose na ovladavanje raznim tehnološkim procesima i sredstvima, važni su i umjetnički sadržaji koji obuhvaćaju razna umjetnička ostvarenja (književnost, glazbu, likovna ostvarenja, scensku i filmsku umjetnost i sl.), a cilj im je razumijevanje, doživljavanje, izražavanje i razvoj različitih sposobnosti učenika.
* **Odrediti nastavne ciljeve,** koji se ne odnose samo na usvajanje znanja, već obuhvaćaju i sposobnosti, vještine, navike i obrasce ponašanja. **Nastavne ciljeve**: učiti kako učiti, kako se prilagođavati, mijenjati, kako biti spreman za dolazeće nove tehnologije i metode rada, uviđati da nema sigurnog znanja, shvatiti da je siguran samo proces traženja znanja; kako odrediti razine toga procesa traženja znanja, razvijanja sposobnosti, stjecanja vještina i sl.

**Taksonomije nastavnih ciljeva:**

* **kognitivni nastavni** ciljevi (zapažanja i mišljenja): znanje, razumijevanje, primjena, analiza, sinteza, vrjednovanje.
* **Afektivni nastavni ciljevi** (stavovi): prihvaćanje, reagiranje, tvorba vrijednosti i sl.
* **Psihomotorički nastavni** ciljevi (upravljanje tjelesnim pokretima): neverbalni komunikacijski stavovi, govorne sposobnosti i sl.
* **Odrediti ISHODE učenja** koje će učenici postići kroz različite oblike rada u školskoj knjižnici i pokazati svoje kompetencije.

1. **Provedba planiranih aktivnosti** školskog knjižničara kroz razne nastavne strategije učenja i poučavanja, a one mogu biti u obliku:

* **Predavanja** za učenike, uz vizualizaciju sadržaja suvremenim medijima (videozapisi), uz frontalni oblik rad s učenicima i rad u skupinama, uz korištenje knjižnične građe, informatičke tehnologije, digitalnih sadržaja, elektroničkih izvora, knjižničnih kataloga i elektroničkih kataloga drugih knjižnica, digitaliziranih sadržaja i sl.
* **Demonstracija**, predstavljanje nekog oblika rada ili nastavnog sadržaja, koji obuhvaća pokazivanje i samostalno vježbanje učenika, kroz knjižnični odgoj učenika.
* **Diskusije i rasprave** za aktivno uključenje učenika, uz poticanje da razmišljaju, donose zaključke, iznose svoje stavove, kritički propituju i sl. – kroz čitateljske klubove, poticanje akcija za promicanje čitanja učenika, kao *Uđimo u svijet knjige, Čitateljski maraton* i sl.
* **Pitanja i odgovori** (uključiti učenike u razne školske aktivnosti, potaknuti na samostalno istraživanje, doći do odgovora i rezultata i sl.)
* **Radionica** - kreativno razvijanje nekih vještina, uz aktivno sudjelovanje svih uključenih učenika, gdje se izlažu ideje, dogovara zajednički rad, donose se zaključci kroz razgovor, predstavlja se pojedinačni i zajednički rad učenika i vrši evaluacija rada. U radionicama se zajednički istražuje, oblikuje, izlaže, predstavlja drugima svoj rad i sl.
* Učenici kroz ovu aktivnost pripremaju **pedagoške prezentacije** za nastavu ili predstavljanje drugima, **izrađuju plakate, likovno se izražavaju, pripremaju izložbe, fotografiraju i sl.**
* **Oluja ideja** (kreativno proizvođenje ideja, svi sudjeluju i predlažu, ideje se vrednuju, nema kritiziranja i sl.)
* **Igra u nastavi** (kao natjecanje ili suradnja među članovima skupine, igra uloga i sl.) i druge nastavne strategije.

1. **Predstavljanje rada školskog knjižničara**

O tome kada, kako i kome predstaviti rad školskog knjižničara, trebali bismo ozbiljno shvatiti svi mi koji radimo u školskoj knjižnici. Znamo kakva je često percepcija školskog knjižničara u očima kolega: *onaj koji uvijek ima vremena, onaj koji samo sjedi i čita knjige, onaj koji posudi po neku knjigu učenicima i pod satom kopa po Internetu, onaj koji se puno ne živcira, jer nema nastavne sate s mangupima ili pubertetlijama*, i još puno takvih konstatacija, kao da nam kolege često zavide na ljepoti i raznovrsnosti našega posla, ne znajući pravu suštinu i kompleksnost našega posla.

Zato, na nama je školskim knjižničarima, da stvorimo pozitivnu sliku o sebi i svom radu, da potpuno promijenimo takva razmišljanja i stavove kolega u školi. Što se tiče učenika, smatram da oni više cijene naš rad s njima i za njih, nego što to čine naše kolege prema nama. Osobito ako imamo bogatu kulturnu i javnu djelatnost u koju svakako uključujemo naše učenike, direktno i neposredno ili kao sudionike pojedinih aktivnosti, ako surađujemo s lokalnom zajednicom i zajednički provodimo neke aktivnosti, u svom mjestu ili gradu, učenici će to jako cijeniti i pamtiti za čitav život.

**Kako i na koji način školski knjižničar može predstaviti svoj rad u školi?**

Knjižničar svoj rad može predstaviti kroz izrađene programe za pojedine oblike rada i aktivnosti, kroz izvješća o ostvarenim i provedenim aktivnostima s učenicima, kroz bogatu kulturnu i javnu djelatnost školskog knjižničara, kroz razne oblike odgojno-obrazovnog rada s učenicima.

***Godišnji izvedbeni program*** rada ne predstavljamo na nastavničkom vijeću, kao ni ostali nastavni programi za pojedine nastavne predmete, ali je on dio Godišnjeg programa rada svake škole.

***Kurikul kulturne i javne djelatnosti*** školske knjižnice, na nastavničkom vijeću škole ukratko predstavlja ravnatelj škole ili školski knjižničar, ističući samo aktivnosti koje će biti provedene kao kulturni i javni rad škole po mjesecima, a školski knjižničar može predstaviti i ostale kulturne aktivnosti koje kani provesti s učenicima u školi ili u široj lokalnoj zajednici (planirani posjeti s učenicima: Interliber, Krležin Gvozd, HAZU, NSK, muzeje i sl.); izložbe, susrete, predstavljanja, događanja i sl.

***Školska knjižnica i odgojni rad – izrada programa odgojnih te*ma** u suradnji s pedagogom i psihologom škole, namijenjeno razrednicima svih razrednih odjela:

razrada odgojnih tema (mjesečno planiranje za svaki razred) s preporučenom literaturom koja se nalazi u fondu školske knjižnice, a sve predstavljamo na Nastavničkom vijeću na početku školske godine, u rujnu, ali i kao stalni materijal izložen u vijećnici škole.

**Izrada *Biltena preporučene beletristike*** za p**oticanje čitanja za učenike** (potrebno je u nabavi izvršiti kritički odabir vrjednijih književnih djela, djela nobelovaca i nagrađivanih književnika, ne kupovati beletristiku pod svaku cijenu i ispod cijene, a često upitne književne vrijednosti). Ovaj *Bilten* može biti predstavljen učenicima u školskoj knjižnici, a svakako na web-stranici škole.

**Izrada i predstavljanje *Biltena priručnika za državnu maturu*,** s kratkim anotacijama, učenicima 4. razreda, uz održavanje planiranog sata s temom *Školska knjižnica i državna matura* za sve razrede maturanata, koji se postavlja i na web-stranicu škole.

**Izvješća o radu škol. knjižničara** krajem polugodišta i na kraju školske godine ;

***Izvješće o nabavi, stanju i vrijednosti fonda*** na kraju svake kalendarske godine (knjižničar ne provodi inventuru knjiga kao ostalih osnovnih sredstava, nego svojim kompletnim financijskim izvješćem iznosi podatke o stanju fonda, vrijednosti, nabavi, darovima i otpisu u tekućoj godini).

***Izvješće o kulturnoj i javnoj djelatnosti školske knjižnice,*** uspjesi, aktivnosti, suradnja, rezultati rada i sl. (na kraju 1. polugodišta, kao i na kraju školske godine ili krajem kalendarske godine, kao dio Godišnjeg izvješća o kompletnom radu škole).

***Izvješće i statistički podaci o posudbi i korištenju knjižničnog*** fonda za svaku školsku godinu, za svaki razredni odjel, kao i *najčitače* u školskoj knjižnici.

O svim aktivnostima i oblicima rada školski knjižničar treba voditi ***Evidenciju rada u školskoj knjižnici – DNEVNIK rada školskog knjižničara*** (kao tjedni prikaz rada, kroz školsku godinu, o svim segmentima i oblicima rada).

**4. Vrjednovanje i samovrjednovanje rada školskog knjižničara** (evaluacija, valorizacija, praćenje)

**Što vrednovati u radu školske knjižnice?**

**-** proces i rezultate odgojno-obrazovnog rada s učenicima, motiviranost za rad, uključenost učenika u aktivnosti školske knjižnice

- ukupan rad knjižničara, odnos prema radu, suradnju unutar škole,

- uvjete za stručni, informacijski i odgojno-obrazovni rad s učenicima

- javnu i kulturnu djelatnost školske knjižnice

- suradnju s lokalnom zajednicom i ustanovama za kulturu

- stvaralaštvo škole i uključenost školskog knjižničara

- estetski izgled knjižnice i škole

* **Vrjednovanje odgojno-obrazovnog rada školskog knjižničara:** vrjednuje se program rada, praćenje ostvarenje programa i učinci programa (rezultati, učinkovitost, efikasnost i sl.), procjena ostvarivosti ciljeva učenja, poučavanja i rada s učenicima, funkcionalnost i povezanost oblika rada i aktivnosti za učenike s njihovim daljnjim školovanjem ili praksom; izvori znanja i metode rada s učenicima (stupanj uključenosti učenika s obzirom na naobrazbu i intelektualne sposobnosti).
* **U vrjednovanju** rada svake škole, uz ostalo treba vrednovati **kulturnu i javnu djelatnost** škole i školske knjižnice: uključenost u sve aktualne događaje, obljetnice, susrete, posjete i ostvareni rezultati.
* **I kroz izvješća** se vrednuje rad školskog knjižničara, kao i kroz **statističke pokazatelje o korištenju i posudbi** knjižničnog fonda.
* **Izvješća o radu** škol. knjižničara krajem polugodišta, na kraju školske godine ; izvješće o nabavi, stanju i vrijednosti fonda na kraju svake kalendarske godine knjižničar ne provodi inventuru knjiga kao ostalih osnovnih sredstava, nego svojim kompletnim financijskim izvješćem iznosi podatke o stanju fonda, vrijednosti, nabavi, darovima i otpisu u tekućoj godini.
* **Postupci vrjednovanja:** stečena znanja, sposobnosti, motiviranost za rad, interes, točnost, savjesno obavljanje aktivnosti, komuniciranje, razvijena suradnja, organizacija i tehnika vlastitog učenja i napredovanja i sl.

Dakle, ako se ne nametnemo svojim raznolikim aktivnostima s učenicima i za učenike, kroz suradnju s kolegama, o školskim knjižničarima se onda i stvara takva slika onih koji planduju s knjigama.

Zato, promijenite takvo razmišljanje u svojim sredinama, dokažite i pokažite svoju svestranost, uključenost, angažiranost za dobrobit svojih učenika, izgradite osjećaj svrhovitosti u svojoj školi. Kada sada pogledate sve izloženo o ovoj temi, onda svakako nećemo zaključiti da je školski knjižničar onaj koji samo planduje s knjigama. Ovo su sve pokazatelji koji ukazuju na složenost i opseg rada školskog knjižničara.

KURIKULUM I ISHODI UČENJA; VREDNOVANJE

Kurikulum (engl. Curriculum) označava niz planiranih postupaka s ciljem stjecanja kompetencija pojedinca, a u što su uključeni: ciljevi; ishodi učenja; sadržaj i metode rada; oblici učenja, vrjednovanje ishoda učenja, te sustav osiguravanja kvalitete.

KOMPETENCIJE su znanja, vještine, samostalnost i odgovornost

Mjerljive pokazatelje razina ishoda učenja u HKO-u (HRVATSKI KVALIFIKACIJSKI OKVIR) prikazujemo složenošću sljedećih kompetencija (njih VREDNUJEMO):

**• znanja :**  činjenična i teorijska

• **vještine :**  spoznajne, psiho-motoričke i socijalne

• **te pripadajuće samostalnosti i odgovornosti.**

**U svim dijelovima nacionalnoga kurikuluma** potrebno je osigurati okruženje, poticaje i podršku za razvoj komunikacije, suradnje, informacijske i digitalne pismenosti i podršku za uporabu tehnologije. Naglašava se usvajanje znanja, razvoj vještina i spremnosti djece i mladih osoba za:

**— komunikaciju**. Odnosi se na razmjenu ideja, spoznaja i iskustava s drugima, ali i različitim medijima i u različitim oblicima. Razumiju kako se i u koje svrhe poruke oblikuju i razumiju osobne i društvene čimbenike u interpretaciji. poruka. Komuniciraju s različitim ciljevima i s različitim vrstama sugovornika, primjenjujući komunikacijske alate koji odgovaraju pojedinoj svrsi i prilici. Procjenjuju učinkovitost pojedinih komunikacijskih kanala, medija, alata i tehnologija i prepoznaju kako izbor jezika, simbola i znakova doprinosi interpretaciji i učinku poruke.

**— suradnju**. Odnosi se na mogućnost ostvarivanja učinkovite suradnje u različitim okruženjima i u raznolikim timovima. Podrazumijeva prepoznavanje individualnih uloga u timovima, razumijevanje važnosti postavljanja zajedničkih ciljeva i preuzimanja inicijative u osmišljavanju i ostvarivanju zajedničkih aktivnosti, ali i međusobnoga uvažavanja i pomaganja u zajedničkome radu. Uključuje spremnost na kompromise radi postizanja zajedničkoga cilja, kao i preuzimanje odgovornosti za zajednički rad i njegove ishode, uvažavajući pritom individualne doprinose.

— **informacijsku pismenost**. Odnosi se na učinkovit pristup različitim izvorima informacija i različitim informacijama djece i mladih osoba, koje ih kritički vrednuju, procjenjuju, interpretiraju i odabiru i njima se svrhovito, odgovorno i kreativno koriste u različitim situacijama učenja i rješavanja problema. Za pretragu, prikupljanje, organiziranje, vrednovanje, korištenje, upravljanje i razmjenu informacija posebno je značajno korištenje informacijske i komunikacijske tehnologije i digitalnih alata. Podrazumijeva da djeca i mlade osobe razumiju etička i pravna pitanja povezana s pristupom i korištenjem informacija i da zagovaraju etičku i odgovornu uporabu informacija.

**— digitalnu pismenost** i korištenje tehnologija. Odnosi se na to djeca i mladi poznaju tehnologije i njihove mogućnosti korištenja radi postizanja određenih ciljeva, da razumiju etičke i socijalne dvojbe povezane s uporabom tehnologije i da se prikladno i učinkovito koriste računalnim aplikacijama, internetom i medijima za stvaranje i prikazivanje informacija. Djeca i mlade osobe koriste se digitalnim medijima i alatima za istraživanje i organiziranje informacija,

— **donošenje odluka,** odnosi se na racionalno odlučivanje i preuzimanje odgovornosti za svoje odluke. Podrazumijeva kratkoročno, srednjoročno i dugoročno planiranje i postavljanje ciljeva te kritičku procjenu donesenih odluke.

— **metakogniciju.** Odnosi se na svjesnost i refleksiju o vlastitim procesima učenja i mišljenja te na aktivno planiranje i postavljanje ciljeva, nadgledanje i aktivnosti tijekom procesa učenja, rješavanja problema, čitanja, pisanja itd., a podrazumijeva i samovrjednovanje procesa i rezultata učenja i mišljenja. Uz preuzimanje odgovornosti i inicijative za učenje te uz razvijen stav prema vrijednosti učenja i obrazovanja i primjeni naučenoga u novim situacijama učenja, što ih čini važnim preduvjetom cjeloživotnoga učenja, nastavka obrazovanja i rada.

— **kritičko mišljenje.** Odnosi se na analizu i procjenu valjanosti informacija i obrazloženja na kojima se temelji neka ideja i perspektiva, kao i na autonomno i odgovorno oblikovanje i izražavanje vlastitoga mišljenja temeljenoga na argumentima. Uključuje otvoreno preispitivanje, uspoređivanje, vrednovanje i zaključivanje o različitim mišljenjima i perspektivama. Podrazumijeva sposobnost sinteze različitih informacija, kao i sposobnost jasnoga izražavanja vlastite pozicije i njezina zagovaranja pred drugima.

**— kreativnost i inovativnost**. Odnosi se na otvorenost prema novim idejama, raznolikim perspektivama i mogućnostima, na stvaranje novih i vrijednih ideja i ostvaraja, na analizu, razradu, preradu i primjenu postojećih ideja, stvaranju novih aktivnosti.

Uključuje razvoj inovativnih i originalnih ostvaraja i procesa korištenjem novih tehnologija, a podrazumijeva da djeca i mlade osobe mogu razvijati i razmjenjivati nove ideje s drugima te implementirati zajedničke ideje u suradničkome radu.

**Oblici rada i korištenje alata**

Suvremeni društveni život i svijet rada podrazumijevaju intenzivnu komunikaciju i suradnju –razmjenu informacija, iskustava i ideja te uključivanje i sudjelovanje u različitim zajedničkim aktivnostima. Od iznimne je važnosti učinkovito služenje različitim jezicima, informacijama i tehnologijama kao preduvjetom osobnoga i društvenoga razvoja.

**NAČELA POUČAVANJA I UČENJA:**

* Povezanost aktivnosti učenika usmjerena je na stjecanje znanja, razvoj vještina i stavova.
* Aktivna uloga učenika u različitim aktivnostima
* Učenje opažanjem, istraživanjem, sudjelovanjem, izvedbom i razvojem kreativnih vještina učenika.
* Potiče se kreativnost i inovativnost te kritičko mišljenje.
* Potičemo suradnju s roditeljima, lokalnom i širom zajednicom.

**Ishodi / rezultati učenja** (engl. Learning Outcomes) su znanja i vještine, te pripadajuća samostalnost i odgovornost koje je osoba stekla učenjem i dokazuje nakon postupka učenja.

**Ishodi / rezultati učenja** (u daljnjem tekstu: ishodi učenja) označavaju sve ono što se stječe učenjem, a to su, kao što je već navedeno, kompetencije, koje se prikazuju kroz znanja i vještine, te pripadajuću samostalnost i odgovornost. Vrjednovana i pozitivno ocijenjena znanja i vještine (tada i njima pripadajuća samostalnost i odgovornost) nazivamo ishodima učenja. Gornjim se opisom naglašava da ishodi učenja pripadaju točno određenoj osobi te da je izvršeno (društveno-prihvaćeno) dokazivanje (vrjednovanje, ocjenjivanje) njihovoga posjedovanja (na primjer ispitima).

**Ovakvi ishodi učenja** svima jasno pokazuju što će i kako će pojedinac demonstrirati stečene kompetencije te u kojim će uvjetima to demonstrirati na provjeri i ocjenjivanju, a ubuduće izvršavati na radnom mjestu, nastavku obrazovanja, ili drugim prilikama.

**U iskazu ishoda učenja**, aktivnost pojedinca mora biti uočljiva, odrađena i mjerljiva (tko izvodi, što mora napraviti, u kojim vremenskim, prostornim i drugim uvjetima, koje rezultate mora postići, te koja mu je odgovornost). Ishodi učenja su dobro zapisani ako je lako osmisliti prikladne i dobre zadatke za njihovu provjeru. Zbog lakšeg se pamćenja kaže da ishodi učenja moraju biti **SMART:**

* **konkretni (Specific)**
* **mjerljivi (Measurable)**
* **dogovoreni (Agreed)**
* **svrsishodni (Relevant)**
* **pravovremeni (Timely).**

Ishodi učenja ne smiju biti dugi i složeni, treba izbjegavati komparaciju (bolje, više i slično).

**Primjer glagola koje ne smijemo upotrebljavati**:

nemjerljivi: biti osposobljen; biti sposoban; imati znanje; imati osnovna znanja; imati snažan smisao za; naučiti; ovladati; osposobljavati se za; osvijestiti; postići; poznavati; primjenjivati znanje; rabiti činjenično znanje; razumjeti; razviti potrebe; upoznati; usvojiti; shvatiti da se isti događaj i pojave mogu različito tumačiti; spoznati osnovna načela; steći znanja / sposobnost / stav; zapamtiti; znati, te slične nemjerljive glagole.

**Aktivni glagoli - izborom preciznih i aktivnih glagola**, uz pripadajuće uvjete izvršenja tih aktivnosti, prikazujemo razinu složenosti ishoda učenja. Ovdje dajemo popis preporučenih glagola, po složenosti, od najniže prema višim):

* **PAMĆENJE** (pamćenje informacija, prisjećanje) identificirati, imenovati, iskazati / izreći (definiciju / pravilo / zakon), ispisati, ispričati, izdvojiti, izvjestiti, nabrojiti, navesti, opisati, označiti, ponoviti, prepoznati / odabrati, prisjetiti se, poredati, sastaviti popis, sjetiti se (**NE: definirati, zapamtiti**);
* **RAZUMIJEVANJE** (shvaćanje, sposobnost organiziranja i uređivanja, razumijevanje onog što je pročitano, slušano, dati primjer, diskutirati, grupirati, identificirati, izdvojiti, izračunati, izraziti (svojim riječima), izvjestiti, klasificirati, objasniti (ideju), opisati, pokazati, predvidjeti, preoblikovati, prepoznati, raspraviti, razlikovati, razmotriti, sažeti, smjestiti, svrstati, usporediti;
* **PRIMJENJIVANJE** (upotreba općeg koncepta za rješenje problema) demonstrirati, ilustrirati, interpretirati, intervjuirati, isplanirati, istražiti, izabrati, izložiti, izračunati, izvesti, koristiti, odabrati, otkriti, pokazati, povezati, predvidjeti, prevesti, prikazati, prikupiti, prilagoditi, primijeniti provesti, protumačiti, rasporediti, riješiti, rukovati, skicirati, upotrijebiti **(NE: vježbati, navesti primjer);**
* **ANALIZIRANJE** (rasčlamba na sastavnice u svrhu prilagodbe novim informacijama) analizirati, identificirati (motive, razloge, uzroke, posljedice), ispitati, izdvojiti, izračunati, komentirati, nacrtati, napraviti dijagram (graf, mapu), povezati, preispitati, procijeniti, proračunati, provjeriti, raščlaniti, razlikovati, razlučiti, riješiti, sortirati, suprotstaviti, usporediti, ustanoviti (sličnost / razliku), **(NE: eksperimentirati, raspravljati);**
* **SINTETIZIRANJE** (povezivanje dijelova ili ideja u cjelinu, iskazivanje originalnosti) dizajnirati, formulirati, oblikovati, generalizirati, uopćavati, generirati, integrirati, izgraditi, kombinirati, konstruirati, kreirati, napisati, organizirati, osmisliti, otkriti, planirati, postaviti hipotezu, povezati, predložiti, predvidjeti, prezentirati, pripremiti, rasporediti, razviti, sastaviti (prijedlog / rješenje), složiti, stvoriti, upravljati, urediti, voditi, zaključiti;
* **VRJEDNOVANJE** (ocjena vrijednosti nečega / nekoga) argumentirati mišljenje, izabrati opciju, izmjeriti, kritički prosuđivati, obraniti stav, ocijeniti, opravdati, odabrati, podržati, poduprijeti, potvrditi, predvidjeti, preispitati, preporučiti, procijeniti, prosuditi, rangirati, samoprocijeniti, samovrjednovati, usporediti, utvrditi, valorizirati, vrjednovati, zaključiti;
* **KREIRANJE** (misli se na stvaranje nečeg novog, izumiti, stvoriti, napraviti.

**NAČELA VREDNOVANJA**

Vrednovanje se temelji na postignutim rezultatima kroz naš zajednički rad, a vrednuje se svaki učenik. Učenici su unaprijedili svoje učenje i osobni razvoj, afirmirali su svoje kreativne sposobnosti, koje su njihovi nastavnici prepoznali i usmjerili ih ka daljem razvoju njihovih znanja, sposobnosti i vještina. Učenici su postali vješti konzumenti informacija, vrednovali smo njihova znanja, postignuća, vještine (pokus, film, recital, istraživanje, izrada slike, govor).